Generalna skupščina Organizacije združenih narodov je leta 1982
zaradi izraelskega nasilja nad libanonskimi in palestinskimi otroki
4. junij razglasila za mednarodni dan otrok - žrtev nasilja.
Dan je posvečen vsem otrokom sveta, ki so žrtve fizične, duševne in čustvene zlorabe.
Žal so vsakodnevno izpostavljeni različnim oblikam nasilja, tudi najbolj zavržnim dejanjem - spolni zlorabi.
Posledic teh dejanj se ne da izbrisati in človeka spremljajo celo življenje.
Zavedati se moramo, da so otroci najranljivejši del družbe
in sami nimajo vpliva na to, v kakšnem okolju bodo odraščali.
Zato je naša dolžnost: da smo na njihovo ranljivost pozorni, da smo njihov glas,
da povzročitelje zlorab odkrijemo ter sodno preganjamo in otroke tako zaščitimo.
Z namenom njihove zaščite smo na Ministrstvu za pravosodje v sodelovanju z drugimi ključnimi resorji
in deležniki pristopili k izvedbi projekta ustanovitve Hiše za otroke v Sloveniji, po islandskem modelu Barnahus.
Model je kot dober primer prakse prepoznal tudi odbor konvencije Sveta Evrope o zaščiti otrok
pred spolnim izkoriščanjem in spolno zlorabo.
Hiša bo sprva namenjena otrokom, ki so žrtve spolnih zlorab.
Omogočala bo hitro in učinkovito ukrepanje ter celostno obravnavo s pravilnim
otroku prijaznim multidisciplinarnim in medinstitucionalnim pristopom.
Osrednji cilj bo usklajevanje vzporednih kazenskih preiskovalnih postopkov in postopkov za zaščito otroka.
S čimer se preprečuje vnovična travmatizacija med postopkom preiskave in postopkom pred sodiščem.
Hiša za otroke je prostor, kjer se žrtve, torej otroci, počutijo varne,
kjer njihovo zaslišanje izvajajo usposobljeni strokovnjaki in jim zagotavljajo podporo in psihosocialno pomoč.
Na Ministrstvu za pravosodje želimo mednarodni dan otrok - žrtev nasilja
obeležiti s konkretnim korakom njihove zaščite
in sicer tako, da smo danes v javno obravnavo posredovali
Zakon o zaščiti otrok v kazenskem postopku in njihovi celostni obravnavi v Hiši za otroke.
Javna obravnava je priložnost, da s strokovno in najširšo javnostjo
oblikujemo rešitve, ki bodo otrokom v največjo korist.
Zato vas vabim, da v njej sodelujete in s tem zaščitimo otroke.